ປາກິສຖານໂຈະການຮັບຟັງຄໍາໃຫ້ການ ຂອງນັກການທູດອະເມຣິກັນ
ສານປາກິສຖານ ເລື່ອນເວລາຮັບຟັງຄໍາໃຫ້ການ ຂອງນັກການທູດສະຫະລັດ ໄປໃສ່ເດືອນໜ້າ
ໃນວັນສຸກມື້ນີ້ສານແຫ່ງນຶ່ງຂອງປາກິສຖານໄດ້ເລື່ອນການ ຮັບຟັງຄຳໃຫ້ການ ກ່ຽວກັບການສັງຫານຊາວປາກິສຖານ 2 ຄົນໂດຍພະນັກງານກົງສຸນຂອງສະຫະລັດຄົນນຶ່ງໄປໃສ່ ວັນທີ 3 ມີນາ ສະຫະລັດ ກ່າວວ່າ ທ່ານ Raymond Davis ຊຶ່ງໄດ້ດຳ ເນີນການດັ່ງກ່າວເພື່ອເປັນການປ້ອງກັນໂຕນັ້ນມີສິດພິເສດ ທາງດ້ານການທູດແລະຄວນຖືກປ່ອຍໃນທັນທີ ທ່ານ Davis ກ່າວວ່າ ພວກຜູ້ຊາຍທັງ 2 ທີ່ທ່ານຍິງຕາຍ ຢູ່ທີ່ນະຄອນລາຮໍໃນເດືອນແລ້ວນັ້ນ ໄດ້ພະຍາຍາມທີ່ຈະປຸ້ນ ທ່ານ ຕຳຫຼວດປາກິສຖານໄດ້ປະຕິເສດຕໍ່ການໃຫ້ການຂອງທ່ານ Davis ແລະເວົ້າວ່າ ການສືບ ສວນຂອງພວກເຂົາເຈົ້າພົບເຫັນວ່າ ເປັນຄະດີຄາດຕະກຳ ເຫດຮ້າຍ ໃນເດືອນມັງກອນທີ່ວ່ານີ້ ໄດ້ມີຄວາມສະຫຼັບຊັບຊ້ອນເພີ່ມຂຶ້ນ ຍ້ອນການເສຍ ຊີວິດຂອງຊາວປາກິສຖານຄົນທີ 3 ທີ່ຖືກລົດນັກການທູດສະຫະລັດ ທີ່ຟ້າວໄປຊ່ອຍນາຍ Davis ນັ້ນ ຕຳຕາຍ ຊຶ່ງໄດ້ພາໃຫ້ເກີດຮູ້ສຶກຕໍ່ຕ້ານອະເມຣິກັນໃນທົ່ວປະເທດ ສື່ມວນຊົນຂອງສະຫະລັດໄດ້ອ້າງຄຳເວົ້າຂອງເຈົ້າໜ້າທີ່ອະເມຣິກັນທີ່ບໍ່ໄດ້ລະບຸຊື່ ທີ່ກ່າວ ວ່າ ທ່ານ Davis ເຮັດວຽກໃນຖານະສັນຍາຈ້າງທາງດ້ານຄວາມປອດໄພໃຫ້ແກ່ອົງການ ສືບລັບຊີໄອເອ ໃນເວລາທີ່ທ່ານຖືກຈັບ